**A záróvizsgára és az oklevél-minősítésre vonatkozó szabályok**

**a 2017. szeptemberben és azután indult képzések esetében**

A Pécsi Tudományegyetem Közgazdaságtudományi Kar Kari Tanácsa a záróvizsga és az oklevél minősítésének meghatározására vonatkozóan az alábbi szabályzatot alkotja. *Jelen szabályzat a PTE KTK 2017. szeptemberben és azt követően indított képzéseire, illetve a tanulmányaikat e képzéseken megkezdett hallgatókra alkalmazandó*.

**I. A ZÁRÓVIZSGA SZABÁLYAI**

**1. § A kétlépcsős (bolognai) gazdaságtudományi alapképzésekre (BSc), mesterképzésekre (MSc) és osztatlan mesterképzésre vonatkozó szabályok**

(1) A benyújtott szakdolgozatok a szakmai bírálat előtt kétlépcsős (terjedelmi ellenőrzés és eredetiségvizsgálat) formai szűrésen esnek át a (2) és (3) bekezdésben foglaltaknak megfelelően.

(2) A terjedelmi ellenőrzés során a szakdolgozat érdemi részének (az első fejezet elejétől az utolsó fejezet végéig terjedő szakasz) szóköz nélküli karakterszáma kerül összesítésre. Amennyiben a szakdolgozat érdemi része a fentiek szerint nem éri el a szakdolgozati követelményekben rögzített minimum értéket, a szakdolgozat érdemi bírálat nélkül visszaküldésre kerül és a szakdolgozó legkorábban a következő szakdolgozat leadási időszakban nyújthat be szakdolgozatot, amely lehet az eredetileg benyújtott szakdolgozat megfelelő terjedelműre bővített változata, de új szakdolgozati téma és/vagy konzulens is választható. A visszaküldés ugyanakkor nem érinti az első szakdolgozati konzultációra kapott érdemjegyet, tehát az új/kibővített szakdolgozat konzultációjára a szakdolgozó nem kap érdemjegyet.

(3) Az eredetiségvizsgálat során a szakdolgozat plágiumkereső szoftver(ek) segítségével is ellenőrizhető. Amennyiben az eredetiségvizsgálat alapján a plágium ténye megállapítható, a szakdolgozat érdemi bírálat nélkül visszaküldésre kerül és a szakdolgozó legkorábban egy év elteltével nyújthat be új szakdolgozatot. A plágium ténye megállapítottnak tekinthető, amennyiben a szoftverrel történő ellenőrzés során az alábbi feltételek bármelyike teljesül: (1) a teljes hasonlósági index legalább 40%; (2) a teljes hasonlósági index legalább 20% és legalább egy művel legalább 5%-os a hasonlóság; (3) legalább egy művel legalább 15%-os a hasonlóság. Plágium esetén – a PTE Tanulmányi- és Vizsgaszabályzatával összhangban – a teljes szakdolgozati folyamatot meg kell ismételni, tehát az esetlegesen korábban rögzített konzultációs érdemjegy és kredit is törlésre kerül. Az új szakdolgozati témajelentkezés során a szakdolgozó új szakdolgozati témát választ, és amennyiben erre igénye és lehetősége is van, új konzulenst választhat. Amennyiben ugyanazon hallgató esetében másodszor is megállapításra kerül a plágium ténye, a szakdolgozó ellen fegyelmi eljárás indítandó.

(4) A PTE KTK által meghirdetett gazdaságtudományi képzési területhez tartozó alapképzések (BSc), mesterképzések (MSc) és osztatlan mesterképzés esetében a záróvizsga minősítése a szakdolgozat bírálati jegyeiből és a szakdolgozat megvédésének érdemjegyéből számított egyszerű számtani átlag:

***ZV minősítés = [(Bírálat1+Bírálat2+Védés) / 3; két tizedesre kerekítve]***

(5) Amennyiben a szakdolgozat bírálata során legalább két bíráló által javasolt érdemjegy elégtelen, a szakdolgozat nem bocsátható védésre. Ebben az esetben a hallgatónak új szakdolgozatot kell készítenie, ami azonban nem érinti a szakdolgozó konzultációra kapott érdemjegyét.

(6) Ha az egyik bíráló elégtelenre értékeli a szakdolgozatot, akkor a szakfelelős harmadik bírálót jelöl ki. Amennyiben a két bíráló által javasolt érdemjegyek közötti különbség több mint kettő, a szakfelelős mérlegelés alapján a bírálati jegyeket jóváhagyja vagy harmadik bírálót jelöl ki. A harmadik bírálóval kapcsolatos kérdésekben a szakfelelős képviseletében az oktatási dékánhelyettes is eljárhat.

(7) Ha a harmadik bíráló felkérésére azért kerül sor, mert az egyik bírálat elégtelen (míg a másik nem), akkor a harmadik bírálat az elégtelen bírálat felülvizsgálatának tekintendő, ezáltal a harmadik bírálat az első (elégtelen) helyébe lép. Ha a harmadik bíráló is elégtelent adott, akkor a szakdolgozat nem bocsátható védésre, ami azonban nem érinti a szakdolgozó konzultációra kapott érdemjegyét. Amennyiben a harmadik bírálat legalább elégséges, akkor a záróvizsga minősítése:

***ZV minősítés = [(Bírálat3+Bírálat2+Védés) / 3; két tizedesre kerekítve]***

(8) Ha a harmadik bíráló felkérésére azért kerül sor, mert a két bírálat között kettőnél nagyobb különbség van, akkor a harmadik bírálat mindkét előző bírálat felülvizsgálatának tekintendő, ezáltal a harmadik bírálat annak a helyére lép, amelyiktől távolabb esik a harmadik bíráló által adott érdemjegy. Az a két érték marad tehát bent, amelyik közelebb áll egymáshoz: ha a korábbi bírálatok 2-es, 5-ös voltak, akkor amennyiben a harmadik bíráló 3-ast ad, akkor a 2-es és 3-as jegyek lesznek érvényesek, ha a harmadik bíráló 4-est ad, akkor a 4-es és 5-ös jegyek számítanak. A záróvizsga minősítése ebben az esetben:

***ZV minősítés = [(Bírálat3+Bírálat1vagy2+Védés) / 3; két tizedesre kerekítve]***

(6) Amennyiben a szakdolgozat megvédése sikertelen, a hallgatónak új szakdolgozatot kell készítenie, ami azonban nem érinti a szakdolgozó konzultációra kapott érdemjegyét. Az új szakdolgozat beadására legkorábban a sikertelen vizsgát követő szakdolgozat leadási időszakban kerülhet sor.

**2. § A Felsőoktatási szakképzésekre (FOKSZ) vonatkozó szabályok**

(1) A felsőoktatási szakképzés szóbeli szakmai záróvizsgával zárul, mely során a hallgató a kijelölt vizsgabizottság előtt egy-egy tételt húz az alábbi két tételsorból:

- „A” tételsor: közös, alapozó ismeretkörök,

- „B” tételsor: szakmaspecifikus ismeretkörök.

(2) Ha a hallgató teljesítménye mindkét tételből elégtelen, akkor a záróvizsga sikertelennek minősül.

(3) Amennyiben a hallgató teljesítménye az egyik kihúzott tételből legalább elégséges, a másik tételből viszont elégtelen, a bizottság lehetőséget biztosít póttétel húzására. Ebben az esetben a póttétel az elégtelenre minősített tétel helyébe lép. A póttételt a vizsgázónak ugyanabból a tételsorból kell kihúznia, melyből az elégtelenre minősített tételt húzta. Ha a vizsgázó teljesítménye a póttételből is elégtelen, akkor a záróvizsga sikertelennek minősül, ellenkező esetben a záróvizsga minősítése elégséges (2,00).

(4) Amennyiben a hallgató mindkét eredetileg kihúzott tételből legalább elégséges érdemjegyet kap, akkor a záróvizsga minősítését az alábbi módon kell megállapítani:

**ZV minősítés = [(szóbeli A + szóbeli B) / 2; két tizedesre kerekítve]**

**3. § A záróvizsga szöveges minősítése**

(1) A záróvizsga minősítését az 1-2. § által definiált átlageredmény mellett szöveges formában is meg kell határozni az alábbi skála alapján:

kitűnő 5,00

jeles 4,51 - 4,99

jó 3,51 - 4,50

közepes 2,51 - 3,50

elégséges 2,00 - 2,50

**II. AZ OKLEVÉLRE VONATKOZÓ SZABÁLYOK**

**4. § Az oklevél minősítését a felsőoktatási szakképzések (FOKSZ), az alapképzések (BSc), a mesterképzések (MSc) és az osztatlan mesterképzés esetén a következőképpen kell meghatározni:**

(1) A gazdaságtudományi FOKSZ-oklevél, BSc-oklevél (diploma), MSc**-**oklevél (diploma) és az osztatlan mesterképzésen szerzett oklevél (diploma) minősítése egységesen az alábbi:

***oklevél minősítése =***

***= [(2 \* a (4) bekezdés szerinti tanulmányi átlageredmény + záróvizsga minősítése) / 3, két tizedesre kerekítve]***

(2) Az oklevél-minősítést az átlageredmény alapján szövegesen is meg kell adni az alábbi skála szerint:

kitűnő 5,00

jeles 4,51 - 4,99

jó 3,51 - 4,50

közepes 2,51 - 3,50

elégséges 2,00 - 2,50

(3) Az oklevélen annak minősítése a fentiek alapján szöveggel és számmal (két tizedesre kerekítve) egyaránt szerepel [pl. jeles (4,74)].

(4) Az (1) bekezdésben foglalt tanulmányi átlageredmény a képzésben teljesített és az elismert tantárgyak érdemjegyeinek azok kreditértékeivel súlyozott számtani átlaga két tizedesre kerekítve.

**III. A ZÁRÓVIZSGA MENETE**

**5. § A záróvizsga menete alapképzések (BSc), mesterképzések (MSc), valamint osztatlan mesterképzés esetében**

(1) A záróvizsga pontos beosztásáról, annak időpontjáról a hallgatók legkésőbb a záróvizsga időszak előtt 2 héttel tájékozódhatnak a kari honlapon ([www.ktk.pte.hu](http://www.ktk.pte.hu)), a Hallgatók/BSc/Záróvizsga, illetve a Hallgatók/MSc/Záróvizsga menüpont alatt.

(2) A záróvizsga minden nap 8.30-kor kezdődik. A Záróvizsga Bizottság egy tagja a záróvizsga napján legkésőbb 8 órakor kinyitja a termet és lehetőséget biztosít a záróvizsgázó hallgatóknak a prezentációjuk feltöltésére a teremben lévő számítógépre.

(3) A záróvizsga megkezdése előtt a Tanulmányi Osztály eljuttatja a Záróvizsga Bizottságnak a jegyzőkönyveket és a szakdolgozatot. A szakdolgozat a Bizottság munkáját segíti, a hallgatónak nem bocsátható a rendelkezésére a felkészülés alatt.

(4) A záróvizsga nem nyilvános, azon csak a Záróvizsga Bizottság és a záróvizsgázók lehetnek jelen. A TVSz 60.§ (2) bekezdésétől eltérni csak a Tanulmányi Bizottság elnökének engedélyével és a jelenlévők beleegyezésével lehet.

(5) A záróvizsga elején a Záróvizsga Bizottság feltesz a hallgatónak két kérdést (alapvetően a bírálók által feltett kérdések közül), aminek a megválaszolására legalább 15 perc felkészülési időt kap. A felkészüléshez semmilyen segédeszköz nem használható.

(6) A hallgató egy prezentáció keretében mutatja be a szakdolgozatát (annak célját, felépítéseit és eredményeit). A záróvizsga teljes időtartama kb. 20 perc, melyből a prezentációra 10-15 perc, a kérdések megválaszolására 5-10 perc áll a vizsgázó rendelkezésére. A záróvizsgázó a kérdéseket a prezentáció közben is megválaszolhatja, amennyiben az logikailag illik oda.

(7) A titkosított szakdolgozat védésén csak a Záróvizsga Bizottság tagjai lehetnek jelen.

(8) A védések befejeztével a Záróvizsga Bizottság zárt ülésen állapítja meg a záróvizsga és az oklevél minősítését, kitöltik a záróvizsga jegyzőkönyveket, kihirdetik az eredményt és a jegyzőkönyveket eljuttatják a Tanulmányi Osztályra.

(9) A Tanulmányi Osztály a záróvizsga napján legkésőbb 15 óráig:

a) záróvizsga-igazolást ad ki azon záróvizsgázó hallgatóknak, akik nem rendelkeznek az oklevélhez szükséges nyelvvizsga kritériummal.

b) oklevél-igazolást ad ki a nyelvvizsga kritériumokkal rendelkező hallgatóknak abban az esetben, ha a záróvizsga és a diplomaosztó között több mint 30 nap telik el, illetve, ha a hallgatónak azt felvételi eljárás során be kell mutatnia.

**6. § A záróvizsga menete felsőoktatási szakképzés esetében**

(1) A záróvizsga pontos beosztásáról, annak időpontjáról a hallgatók legkésőbb a záróvizsga időszak előtt 2 héttel tájékozódhatnak a kari honlapon ([www.ktk.pte.hu](http://www.ktk.pte.hu)), a Hallgatók/FOKSZ/Záróvizsga menüpont alatt.

(2) A záróvizsga nem nyilvános, azon csak a Záróvizsga Bizottság és a záróvizsgázók lehetnek jelen. Ettől eltérni csak a Tanulmányi Bizottság elnökének engedélyével és a jelenlévők beleegyezésével lehet.

(3) A záróvizsga megkezdése előtt a Tanulmányi Osztály eljuttatja a Záróvizsga Bizottságnak a kinyomtatott jegyzőkönyveket és a tételsorokat.

(4) Két tételsorból (közös és szakmaspecifikus) kell a hallgatónak felkészülnie a záróvizsgára, amelyek a honlapon a Hallgatók/FOKSZ/Záróvizsga menüpont alatt találhatók meg.

(5) A záróvizsga elején a hallgató a két tételsorból húz 1-1 tételt, aminek a megválaszolására legalább 15 perc felkészülési időt kap.

(6) A védések befejeztével a Záróvizsga Bizottság zárt ülésen állapítja meg a záróvizsga és az oklevél minősítését, kitöltik a záróvizsga jegyzőkönyveket, kihirdetik az eredményt és a jegyzőkönyveket eljuttatják a Tanulmányi Osztályra.

(7) A Tanulmányi Osztály a záróvizsga napján legkésőbb 15 óráig oklevél-igazolást ad ki a hallgatóknak abban az esetben, ha a záróvizsga és az oklevél kiosztása között több mint 30 nap telik el, illetve ha a hallgatónak azt felvételi eljárás során be kell mutatnia.